Foto: Screenshot, FAH

JUČER je na Facebook stranici Hod za život, nove inicijative Željke Markić koja je s istomišljenicima u subotu marširala zagrebačkim ulicama protiv pobačaja, objavljen propagandni video naslovljen "Ružna strana predivne inicijative".

A "ružna strana predivne inicijative" za Markićku i sljedbenike, ljudi su koji su došli izraziti neslaganje s njihovom inicijativom i, naravno, Index koji optužuju za manipulaciju oko broja ljudi koji su se okupili na njihovom skupu.

Izrezali dio snimke na kojem se vidi kako je počeo sukob

Istovremeno, na najgori mogući način, u istom tom videu, manipuliraju snimkom sukoba njihovih volontera i protuprosvjednika koju su ukrali od Al Jazeere , a iz koje su, prikladno, izrezali prvih nekoliko sekundi na kojima se vidi kako je zapravo počeo sukob. Iz Al Jazeere su nam potvrdili da nisu tražili njihovo dopuštenje za korištenje snimke.

Na originalnoj snimci Al Jazeere, vidi se naime da su trojica krupnijih mladića redara iz povorke tzv. Hoda za život nasrnuli na djevojku koja je stala pred njih, a da je onda dotrčao protuprosvjedik koji je jednog od muškaraca odgurnuo od djevojke. Tada je došlo do fizičkog sukoba njega s četvoricom ili petoricom Markićkinih redara, a poletjele su i šake. Na snimci se vidi da se u fizičku konfrontaciju uključivao sve veći broj mladića iz povorke, kao i nekoliko protuprosvjednika koji su uspjeli djevojku, za koju se kasnije doznalo da je slikarica Dunja Janković, iščupati iz ruku Markićkinih redara, a onda ju je preuzeo jedan policajac.

Tekst se nastavlja ispod oglasa

Udarili ga pa mu još prijetili

"Momak koji me prvi udario imao je značku Lupus zaštite, a svi muškarci koji su navalili na Dunju Janković, imali su majicu Hoda za život. Policija nije reagirala uopće ni kad su navalili na Dunju, ni kasnije na mene. Rastavili su nas naši prosvjednici oko nas koji su i spriječili daljnji sukob, što se i vidi u originalnom videu", rekao je za Index protuprosvjednik Petar Odak koji se sukobio s redarima tzv. Hoda za život.

U videu Hoda za život, snimka sukoba je tako odrezana da izgleda kao da su protuprosvjednici napali kršne mladiće iz Markićkine povorke, a sve su popratili natpisom "Snimka napada na volontere Hoda za život". U videu se ponavlja (dez)informacija da je na skupu bilo 15 tisuća protivnika pobačaja, iako i velikodušna procjena policije govori tek o 7 tisuća ljudi.

"Usprkos iznimnom trudu pojedinaca i malobrojnih skupina, uspjeli smo odaslati pozitivnu poruku zauzimanja za život, obitelj i Hrvatsku", stoji u opisu videa paralelne stvarnosti Markićninih ultrakatolika koji je prikupio gotovo 1300 reakcija i 670 shareova, a koji završava dramatičnom porukom: "Zapitajte se, kome smetaju život, obitelj i Hrvatska?".